過楚懷王廟
作者：劉子翬
朝代：宋

paragraphs: 割據銷殘運，并吞息戰塵。
遺民猶憫楚，三戶欲亡秦。
念昔懷王立，潛圖霸業新。
降顔欣接士，薄伐屢窺鄰。
慷慨心何壯，囏難勢未伸。
干戈憐暴骨，玉帛更和親。
末路人多詐，輕謀禍及身。
單車行凜慄，伏甲變逡巡。
鹿走章臺下，龍沉渭水濱。
素棺歸慘淡，故老恨酸辛。
歲月今何在，興亡迹已陳。
愁陰生古廟，翠蔓鎖重闉。
有客投清酹，臨江憶放臣。
聽讒雖主惑，多難亦時屯。
憤氣摩星斗，哀詞動鬼神。
飄零瓊玉佩，寂寞蕙蘭春。
毀譽千年定，窮通一死均。
招魂嗟已矣，抱石想漂淪。
戀戀空回首，行行欲問津。
潸然憂國淚，今古獨醒人。